
Mit tudnak a szinkrontolmácsok, amit mi nem? A Baddeley-féle munkamemória modell és a kreativitás tükrében

BEVEZETÉS: A szinkrontolmácsolás mint a kétnyelvi kontroll extrém aspektusa kiváló kognitív teljesítményt és kreatív nyelvi produkciót igényel. Kétnyelvűekkel folytatott vizsgálatok nyomán igazoltnak látszik az a feltételezés, miszerint átlagosnál jobb komplex munkamemóriával rendelkeznek, valamint, hogy kreatívabbak az átlagpopulációnál. Tolmácskutatásokban egyelőre még nem tisztázott sem a fonológiai hurok szerepe, sem az, hogy a komplex végrehajtó funkciók mely komponensei működnek kiemelkedően szinkrontolmácsolás közben. Jelen kutatásban azt próbáltuk tisztázni, hogy hogyan befolyásolja a sok évi szinkrontolmácsolás a kreativitás fejlődését valamint a munkamemória teljesítményt a Baddeley féle munkamemória modell mentén.
MÓDSZER: 20 szinkrontolmács (11 nő, 9 férfi, az átlagos életkor 50,9, szórás 9,95, átlagos szinkrontolmácsolási tapasztalat 22,9 év), végezte el a számterjedelem forward és backward, a Corsi kocka span forward és backward és az egzekutív funkciókat (gátlás, stratégiai előhívás) mérő Hayling teszteket, valamint a Torrance TCT battéria Körök Tesztjét, majd az illesztéses módszerrel meghatározott kontrollcsoport (11 férfi, 9 nő, átlagos életkor 47,6 év, szórás 10,55, mindannyian aktívan dolgozók, felsőfokú végzettségűek) végezte el ugyanezeket a feladatokat.
EREDMÉNYEK: A szinkrontolmácsok szignifikánsan jobban teljesítettek úgy a komplex verbális munkamemória és központi végrehajtó működéseket igénylő feladatokban (digit span backward és Hayling teszt), mind a Körök teszt mindhárom mért faktorában (fluencia, átlagos flexibilitás, átlagos originalitás), ugyanakkor a fonológiai hurok és téri vizuális alrendszer kapacitásában (digit span forward, Corsi Span forward és Backward) nem volt statisztikailag interpretálható különbség a csoportok között.
KÖVETKEZTETÉSEK: Tapasztalt szinkrontolmácsok esetében a fonológiai hurok és a téri vizuális vázlattömb kapacitása nem tér el az átlagtól, míg a kreativitás, a komplex verbális munkamemória, valamint a kiváló gátló és stratégiai előhívási egzekutív funkciók kiemelt szerepet játszanak. A kreativitás teszten kapott eredmények alapján joggal feltételezhetjük továbbá, hogy a mindennapos verbális divergens gondolkodásmód, a kreatív verbális produkció sok évi gyakorlása pozitívan befolyásolja a nem verbális kreativitás fejlődését is

